VDS sklep Pdp 1496/2001
Sodna praksa Višjega delovnega in socialnega sodišča, 2003-02-06

Oddelek za individualne in kolektivne delovne spore

Tožena stranka je sodišču sporočila, da je tožnici plačala regres, ki je predmet tožbenega zahtevka, tožeča stranka pa je takoj nato tožbo umaknila. Ker je tožeča stranka ravnala v skladu z določbo 1. odst. 158. člena ZPP, saj je tožbo umaknila takoj, ko je zvedela, da je njen zahtevek izpolnjen, se šteje, da je tožena stranka v sporu propadla, zato mora po določbi 154. člena ZPP povrniti tožeči stranki njene stroške postopka.

Pritožbi se ugodi in se sklep sodišča prve stopnje v izpodbijanem delu glede odločitve o stroških postopka (2. točka izreka) spremeni tako, da se znesek 25.920,00 SIT zviša na 64.692,00 SIT.

Sodišče prve stopnje je z izpodbijanim sklepom postopek v predmetni zadevi ustavilo in odločilo, da je tožena stranka dolžna tožeči stranki povrniti 25.920,00 SIT stroškov postopka z zakonitimi zamudnimi obrestmi od 6.6.2001 dalje do plačila.

Zoper navedeni sklep se glede odločitve o stroških postopka pritožuje tožeča stranka iz vseh pritožbenih razlogov in predlaga, da pritožbeno sodišče pritožbi ugodi in sklep sodišča prve stopnje v izpodbijanem delu spremeni tako, da ji prizna vse stroške po priglašenem stroškovniku. Navaja, da je sodišče že v uvodu obrazložitve izpodbijanega sklepa ugotovilo, da je bila tožba vsekakor potrebna, ker ji tožena stranka ob zapadlosti svoje obveznosti ni izpolnila. To pa pomeni, da je bila tožba vložena po izključni krivdi tožene stranke. Sodišče bi pri presoji odločitve o povrnitvi stroškov postopka zato moralo uporabiti 154. člen ZPP, ki določa, da mora stranka, ki v pravdi ne uspe, nasprotni stranki povrniti nastale stroške. Ker je tožena stranka vtoževano terjatev v celoti izpolnila, to pomeni, da je tožnica v sporu uspela, tožena stranka pa v celoti propadla. Po njenem mnenju zato sodišče tudi ne more pobotati stroškov obeh strank glede na uspeh v sporu. Navaja tudi, da ji je sodišče prve stopnje z izpodbijanim sklepom priznalo stroške za vloženo tožbo in dva pripravljalna spisa, pri čemer pa ji je sodišče za prvo pripravljalno vlogo z dne 17.5.1999 nepravilno priznalo le 150 točk. 1. odst. tar.št. 14 ODT namreč določa, da se za prvo pripravljalno vlogo priznavajo odvetniški stroški po tar.št. 13 oziroma isto, kot to velja za tožbo. Ker znašajo priznani odvetniški stroški za sestavo tožbe 200 točk, to pomeni, da bi moralo sodišče priznati enake stroške tudi za omenjeno prvo pripravljalno vlogo.

Po mnenju pritožbenega sodišča je sodišče prve stopnje pri odločitvi o stroških postopka zmotno uporabilo materialno pravo. Po določbi 1. odst. 158. člena Zakona o pravdnem postopku (ZPP - Ur.l. RS št. 26/99 in 96/2002) mora tožeča stranka, ki umakne tožbo, povrniti nasprotni stranki pravdne stroške, razen, če jo je umaknila takoj, ko je tožena stranka izpolnila zahtevek. Praviloma mora torej tožeča stranka, ki umakne tožbo, povrniti nasprotni stranki stroške postopka. Izjema od tega pravila, ki je izrecno omenjena v citirani določbi 1. odst. 158. člena ZPP pa velja za primer, če tožena stranka izpolni zahtevek šele v teku postopka. Vendar je v tem primeru tožeča stranka upravičena uveljavljati plačilo stroškov le pod pogojem, da je tožbo umaknila takoj, kakor hitro je zvedela, da je tožena stranka njen zahtevek izpolnila. Ker iz listin v spisu izhaja, da je tožena stranka z vlogo z dne 2.4.2001 sodišču sporočila, da je tožnici plačala regres za leto 1998, ki je predmet tožbenega zahtevka, tožeča stranka pa je takoj nato z vlogo z dne 10.4.2001 tožbo umaknila, je potrebno ugotoviti, da je tožeča stranka ravnala v skladu z določbo 1. odst. 158. člena ZPP, saj je tožbo umaknila takoj, ko je zvedela, da je njen zahtevek izpolnjen. Zaradi izpolnitve zahtevka je namreč potrebno šteti, da je tožena stranka v sporu propadla, kar pomeni, da je tožena stranka tista, ki je dolžna po določbi 154. člena ZPP povrniti tožeči stranki njene stroške postopka. Iz navedenih razlogov stroškov strank zato v tem primeru ni mogoče pobotati, kot je to zmotno storilo sodišče prve stopnje.

Zaradi vsega navedenega in ker so pritožbeni razlogi podani, je pritožbeno sodišče pritožbi ugodilo in odločitev sodišča prve stopnje v izreku o stroških postopka spremenilo tako, da je tožeči stranki priznalo vse stroške postopka, kot jih ji je pravilno odmerilo sodišče prve stopnje. Pritožbeno sodišče tudi ugotavlja, da je sodišče prve stopnje tožeči stranki pravilno odmerilo odvetniške stroške za prvo pripravljalno vlogo v višini 150 OT, saj je pri odmeri nagrade odvetniku potrebno upoštevati tar. št. 10 OT, ki velja za postopek pred delovnimi in socialnimi sodišči in ne tar. št. 14 OT, ki velja za civilni postopek.

ZPP člen 154,  158,  158/1,  154,  158,  158/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.